**Referat fra fraktion 4’s Årsmøde.**

**Sinatur Hotel Storebælt den 7. - 8. februar 2018.**

Til stede var Birgit Bruun, HST-medlem, 9 kongresdelegerede og 43 årsmøderepræsentanter heraf nogle som suppleanter, i alt 53 deltagere.

**1. Mødets åbning ved HST-medlem Birgit Bruun.**

Birgit Bruun bød Årsmødet hjertelig velkommen.

Derefter navneopråb.

**2. Valg af dirigent.**

Mogens Ryberg, kreds 153, blev valgt.

**3. Valg af referent.**

Børge Pedersen, kreds 017, blev valgt.

**4. Valg af valgudvalg og stemmetællere (valgtilforordnede).**

Greta Jørgensen, kreds 017, Lis Grüner Hansen, kreds 082 og Dorthe Jørgensen, kreds 068 blev valgt.

**5. Godkendelse af forretningsorden.**

Bilag udsendt.

Godkendt.

**6. Formandens beretning ved hovedstyrelsesmedlem Birgit Bruun.**

Beretningen gav anledning følgende debat, hvor overskrifterne nedenfor refererer til afsnittene i beretningen.

*Indledning*

*OK 18*

Da fohandlingerne pågår i skrivende stund, er oplysningerne fra forhandlingerne meget sparsomme.

Der blev rejst spørgsmål om, hvor forhindringerne ligger?

Vi kender ikke modpartens argumenter, men der har været møder mellem Anders Bondo og Michael Ziegler, altså politikerne. Disse to forstår hinandens roller og er ikke ”fjender”. De efterfølgende møder består i undersøgelse af, hvad der kan lade sig gøre. Når parterne er gået tilbage til deres organisationer og er vendt tilbage til næste møde, stiller modparten nye spørgsmål. Det tyder på en forhaling af forhandlingerne.

Forhandlingerne præges af, at Moderniseringsstyrelsen optræder i baggrunden. KL er undergivet Moderniseringsstyrelsens beslutninger, men mange kommuner er ikke enige med dette. De ønsker ordnede forhold på skoleområdet. Moderniseringsstyrelsen er blevet pålagt, at der skal spares 12 mia. kr., men har kun nået de 5 mia. ved bl.a. overgrebet på lærerne i 2013. Derfor vil den prøve på alle måder at fastholde denne besparelse. Det gør jo ikke forhandlingerne lettere.

DLF går bl. a. efter at få rammer for forberedelsestiden, en norm for arbejdstiden, værnsregler/varslingsregler, reel tid til lejrskoler m.m.

Som det er nu, bliver overtid ikke registreret, fordi der ikke er en norm for arbejdstiden. Det betyder, at lærerne ikke får godtgjort overtiden. Endvidere får lærerne kun får 7,5 tim om dagen for at tage på lejrskole selvom man er på arbejdet i 24 timer.

*Musketer-eden*

Her blev rejst spørgmålet: Er der vaklen i gelederne?

Musketereden er opstået på bagrund af overgrebet på lærernes arbejdstid i 2013, da Folketinget vedtog lov 409 uden at der havde fundet forhandlinger sted. Denne tilsidesættelse af den danske model har fået andre fagforeninger til at frygte, at de kan blive de næste, der bliver udsat for et lignende overgreb. Derfor indgik man på arbejdstagerside en musketered, nemlig den, at ingen organisationer i den offentlige sektor begynder forhandlingerne om OK18, før der er begyndt reelle forhandlinger om lærernes arbejdstid. Da de gik i gang, sagde DLF ”go”.

Udgangspunktet er, at lærerne ikke skal en overenskomst, der er ringere end andre kommunalt ansatte.

Det værste senarie er, at Moderniseringsstyrelsen giver ”lunser” til mindre fagforeninger, så de accepeterer disse og bryder eden.

*Lærermangel*

*Den involverende fagforening*

*2020-projektet*

*Danmark for velfærd*

*Folkeskoleidealet*

*Kommunikationsplatformen*

”Hvad kan man med den?” Spørgsmålet blev rejst, og hvad betyder de 3 bølger?

Første bølge startede med at omfatte få udvalgte kredse, som repræsenterede hele landet. De var de første til at afprøve systemet.

I anden bølge, som foregår nu, er alle kredse og hovedstyrelsen koblet på. I denne fase sender man til andre, gemmer filer, opretter grupper m.v. Man finder stadig små fejl, som rettes. Når disse er rettede, kan tredje bølge påbegyndes. Det er så her fraktion 4 kan indgå.

Platformen er vores egen, hvilket vil sige, at der ikke er nogle private aktører indblandet. Man vil kunne komme i kontakt med andre medlemmer, oprette undergrupper, ideudvekling og oprette links.

Det skal understreges, at platformen ikke er en mailplatfom.

*Foreningens sommerhuse og ferielejligheder*

Man kan booke på DLF’s hjemmeside på ”Min side”.

*Studietur med HST og invitation i Oslo for pensionistlederne*

*Indenlandsrejser*

*Nordisk Pensionisttræf 2017*

*Seniorkurser 2017*

Der har været et fald i ansøgerantallet i forhold til tidligere. I 2017 har der været 822 ansøgere og 340 er blevet optaget.

Ingen umiddelbar forklaring på det faldende ansøgerantal.

*Teglgården*

Teglgården har udgivet pjece, som mødedeltagerne kunne tage med hjem. Yderligere informationer kan hentes på deres hjemmeside: [Teglgården](http://dsiteglgaarden.dk/)

*Afslutning*

Herefter blev formandens samlede beretning sat til afstemning og enstemmigt godkendt med akklamation.

Formandens beretning vil blive udsendt pr. mail til alle mødedeltagere sammen med dette referat.

**7. Valg af kongresdelegerede fra fraktion 4 for perioden 1.4.2018 til 31.3.2020**

11 kandidater opstillede til valg af kongresdelegerede for fraktion 4, se udsendte bilag. Da der kun skal vælges 10, bevirkede det, at der skulle foretages en skriftlig afstemning. Efter en kort præsentationsrunde af de 9 fremmødte kandidater gik man over til afstemningen. 2 af kandidaterne kunne desværre ikke møde frem personligt, men havde forinden udarbejdet et skriftligt oplæg, som forinden var udsendt til årsmøderepræsentanterne.

Greta Jørgensen gennemgik herefter afstemningsreglerne, som var udendt fra sekretariatet.

Efter stemmeafgivelsen suspenderedes Årsmødet, mens optællingen foretoges af valgudvalget.

Resultatet af afstemningen blev:

|  |  |  |
| --- | --- | --- |
| **Kandidat** | **Kreds** | **Antal stemmer** |
| Børge Pedersen | 017 | 235 |
| Kaja Rasmussen | 021 | 226 |
| Leif Jørgensen | 103 | 222 |
| Jørn Kokkendorff | 133 | 215 |
| Mogens Ryberg | 153 | 181 |
| Anna W. Pedersen | 041 | 173 |
| Knud Damgaard | 093 | 165 |
| Kjeld D. Carlsen | 071 | 127 |
| Steen Bak Henriksen | 080 | 103 |
| Grethe Funch Pedersen | 051 | 76 |
| Preben Huus | 122 | 61 |

De betyder således, at Preben Huus ikke er blevet valgt.

Preben Dons-Heltoft gjorde opmærksom på, at opslaget i Folkeskolen, nr. 19/2017 manglede at angive, hvor kandidatforslagene specifikt skulle sendes til og ikke bare til den store postkasse [dlf@dlf.org](mailto:dlf@dlf.org).

Dette har givet anledning til, at flere kandidater således ikke har fået en tilbagemelding fra foreningen om modtagelsen af kandidatoplysningerne.

Birgit Bruun vil rette henvendelse til afdelingen, så man fremover, når der udskrives valg, i opslaget anfører, hvilken afdeling, der skal modtage kandidatforslagene, og at kandidaterne får en tilbagemelding om modtagelsen.

De valgte, det gælder både de nye kongresdelegerede og suppleanterne, skal henvende sig deres lokale kreds og få den til at indberette de nyvalgte til foreningen. Dette vil ligeledes være tilfældet til november, når de nye årsmøderepræsentanter og suppleanter er valgt.

Mens optællingen foregik blev mødedeltagerne i 2 grupper sendt på besøg i Skolemuseet, der er i kælderetagen på Sinatur Hotel Storebælt. Der blev givet et fint oplæg af Kai og Tove Bonde.

**8. Årsmødets bidrag til Folkeskoleidealet.**

Bilag udsendt.

Hovedstyrelsesmedlem Bjørn Hansen var inviteret til at give et oplæg til debatten og pointerede, at DLF gerne vil inddrage fraktion 4 i den medlemsdebat, der foregår i alle led i foreningen. Pensionisterne har i gennem deres virke i folkeskolen opnået en viden om emnet, som med fordel kan medinddrages.

Stikord fra Bjørn Hansens oplæg:

* hvorfor er det vigtigt at give eleverne elementer for at komme videre?
* hvilke elementer skal der stå i Folkeskoleidealet?
* Folkeskoleidealet handler ikke kun om at få en uddannelse, men også dannelse
* hvad er grunden til, at vi holder skole?
* vi mener, der er andre værdier for de unge mennesker
* man fjerner sig fra formålsparagraffen ved styring og test

Dette var nogle få stikord.

Det er en interessegruppe, der har udarbejdet de 9 temaer. Den er åben over for flere. Fraktion 4’s arbejde vil blive behandlet i Ad-hoc-gruppen.

Derefter gik man over til at debattere Folkekoleidealet efter flg. model:

*På Årsmødet 2018 skal vi debattere folkeskoleidealet med henblik på at komme med input til den foreløbige skriftlige tekst, som I har fået tilsendt.*

*Det skal foregå i grupper af 2 omgange. Derfor vil vi bede dig vælge 2 af de centrale punkter ud, som du gerne vil debattere. Der vil hænge sedler op, som du kan skrive dig på. Øverste felt mærket 1 refererer til første runde og feltet mærket 2 til anden.*

Birgit Bruun vil sammenskrive gruppernes noter, og de udsendes sammen med referatet og videresendes til ad hoc gruppen.

Ved den efterfølgende evaluering blev der givet udtryk for, at man ønskede en bedre organisering mht. gruppernes placeringer, idet lydforholdene ikke var optimale, når flere grupper var placeret i samme lokale.

Der var enighed om, at det var god ide at veksle mellem grupperne.

Det udsendte materiale var så godt gennemarbejdet, at det for nogle grupper var svært at få påbegyndt drøftelserne, men med den erfaring årsmøderepræsentanterne besidder, gik der hurtigt hul på ”bylden”, hvilket også kan ses af sammenskrivningen.

Stor tilfredshed med gruppedrøftelserne.

Den endelige udformning af Folkeskoleidealet kommer ud til KL og politikerne som et debatoplæg.

**9. Eventuelt**

Der blev rejst spørgsmål om ægtefæller/ledsagere, der ikke er medlem af foreningen, kan deltage i seniorkurserne. Det kan de mod egenbetaling på 1.800 kr. og betaling af egen transport.

Der skal gøres opmærksom på, at man skal søge for hver person. Man kan altså ikke søge som par. Dette gælder både for ægtefæller/ledsagere, der begge er medlemmer af foreningen og ægtefæller/ledsagere, hvor kun den ene er medlem. I sidstnævnte tilfælde skal ægtefællen/ledsageren, der ikke er medlem tilmeldes selvstændigt. Man skal huske at anføre i ansøgningen, at ægtefællen/ledsageren ligeledes har søgt det pågældende kursus.

Birgit Bruun mindede om, at FKS skal vælge årsmøderepræsentanter og suppleanter senest ved udgangen af november 2018. Også her skal man huske at indberette valget til de respektive lokalkredse.

**Den endelige placering af Årsmøde 2019 er foreløbigt sat til d. 6. – 7. februar på Storebælt**, da en tidligere beslutning går på, at Årsmøderne skal paceres i uge 6.

Der var enighed om, at Sorebæltcenteret er godt sted, centralt beliggende, så der satses på stedet i 2019.

Mange oplever uregelmæssigheder ved leverancen af Folkeskolen. Det er de lokale distributionsselskaber, der står for udbringningen. Ret henvendelse til dem eller Folkeskolen udeblivelse.

Birgit Bruun afsluttede Årsmødet med at takke de afgående kongresdelegerede Greta Jørgensen, Lis Grüner Hansen og Monika Stabel Nielsen for deres store arbejde som kongresdelegerede.

10. februar 2018. Børge Pedersen, referent

PS. Sidste nyt om OK18: Se videoen med Anders Bonde på <http://dlf.org/>